b"\n_START_ARTICLE_\nHalloween\n_START_PARAGRAPH_\nHalloween on anglosaksisissa maissa pyh\xc3\xa4inp\xc3\xa4iv\xc3\xa4n aattona lokakuun viimeisen\xc3\xa4 p\xc3\xa4iv\xc3\xa4n\xc3\xa4 31.10. vietett\xc3\xa4v\xc3\xa4 juhlap\xc3\xa4iv\xc3\xa4, alkuaan muinaisten kelttien talven alkamisen p\xc3\xa4iv\xc3\xa4 samhain, jolloin vainajahenkien uskottiin liikkuvan. Nimi on lyhenne englannin sanoista \xe2\x80\x9dAll Hallows' Eve\xe2\x80\x9d eli kaikkien pyhien aatto._NEWLINE_Halloweenia on vietetty Euroopassa vanhastaan kelttil\xc3\xa4isen perinteen vaikuttamissa anglosaksisissa maissa, kuten Englannissa, Skotlannissa ja Irlannissa. Esimerkiksi Suomessa juhla tunnetaan kuitenkin ennen muuta amerikkalaisessa muodossaan. Yhdysvaltoihin juhlan toivat irlantilaiset ja skotlantilaiset siirtolaiset, ja se on Yhdysvalloissa joulun j\xc3\xa4lkeen suosituin juhla.\n_START_SECTION_\nHistoria\n_START_PARAGRAPH_\nHalloween pohjautuu kelttil\xc3\xa4isten kulttuurien syksyll\xc3\xa4, maanviljelyskauden lopussa vietettyyn vanhan uuden vuoden ja sadonkorjuun juhlaan samhainiin. Kelttien uskomusten mukaan t\xc3\xa4m\xc3\xa4n maailman ja yliluonnollisen maailman v\xc3\xa4liset rajat katosivat luonnon kuihtuessa ja kuollessa, ja henget saattoivat yritt\xc3\xa4\xc3\xa4 houkutella ihmisi\xc3\xa4 tuonpuoleiseen. Sen vuoksi juhlan aikana poltettiin kokkotulia asutusten ymp\xc3\xa4rist\xc3\xb6ss\xc3\xa4, koska tulien uskottiin antavan suojaa henkien hy\xc3\xb6kk\xc3\xa4yksi\xc3\xa4 vastaan._NEWLINE_Suomessa vastaava juhla on Pyh\xc3\xa4inp\xc3\xa4iv\xc3\xa4 (aikaisemmin Pyh\xc3\xa4inmiesten p\xc3\xa4iv\xc3\xa4). Uskottiin, ett\xc3\xa4 aattoy\xc3\xb6n\xc3\xa4 pyh\xc3\xa4t miehet, autuaat marttyyrivainajat, olivat joukolla liikkeell\xc3\xa4. Vainajille tarjottiin juhlaruokaa ja heid\xc3\xa4n odotettiin kylpev\xc3\xa4n saunassa. Vanhasuomalainen Kekri sijoittuu samaan aikaan, mutta on maataloudellinen satovuoden taitekohtaan sijoittuva ty\xc3\xb6njuhla. \xe2\x80\x9dSieluinp\xc3\xa4iv\xc3\xa4n iltana eli kekri-iltana naapurit kutsuivat toisiaan vieraiksi, lihaa sy\xc3\xb6tiin ja viinaa juotiin ja y\xc3\xb6nvalvojaisia piettiin. Painittiin ja veisata v\xc3\xb6ll\xc3\xb6tettiin.\xe2\x80\x9d (Valtimo)._NEWLINE_Kristinuskon levitess\xc3\xa4 l\xc3\xa4hetysty\xc3\xb6ntekij\xc3\xb6it\xc3\xa4 kehotettiin sulauttamaan kristittyj\xc3\xa4 tapoja pakanallisiin juhliin niiden kielt\xc3\xa4misen sijasta. Niinp\xc3\xa4 t\xc3\xa4m\xc3\xa4kin pakanallinen juhla korvattiin kristinuskon marttyyreille omistetulla juhlalla (omnium sanctorum). Paavi Gregorius III siirsi aiemmin toukokuun 13. p\xc3\xa4iv\xc3\xa4n\xc3\xa4 vietetyn Neitsyt Marian ja marttyyrien muistop\xc3\xa4iv\xc3\xa4n lokakuun 31. p\xc3\xa4iv\xc3\xa4ksi 800-luvulla. Irlannissa t\xc3\xa4m\xc3\xa4 p\xc3\xa4iv\xc3\xa4 sai nimen All Hallows\xe2\x80\x99 Eve, \xe2\x80\x9dKaikkien pyhimysten p\xc3\xa4iv\xc3\xa4n aatto\xe2\x80\x9d. Marraskuun ensimm\xc3\xa4inen p\xc3\xa4iv\xc3\xa4 oli varsinainen juhlap\xc3\xa4iv\xc3\xa4 All Saints\xe2\x80\x99 Day  tai All Hallows\xe2\x80\x99 Day (\xe2\x80\x9dKaikkien pyhimysten p\xc3\xa4iv\xc3\xa4\xe2\x80\x9d)._NEWLINE_Meksikossa halloweenin vastine on kuolleiden p\xc3\xa4iv\xc3\xa4 (D\xc3\xada de los Muertos). Etel\xc3\xa4-Amerikassa halloween tunnetaan nimell\xc3\xa4 Noche de Brujas eli noitien y\xc3\xb6.\n_START_SECTION_\nJuhlap\xc3\xa4iv\xc3\xa4n vietto\n_START_PARAGRAPH_\nKurpitsalyhdyst\xc3\xa4 on aikojen saatossa muodostunut t\xc3\xa4rkein halloweenin tunnus. Irvist\xc3\xa4v\xc3\xa4 kurpitsa tunnetaan my\xc3\xb6s nimell\xc3\xa4 Jack O\xe2\x80\x99Lantern. Irlantilaisen tarinan mukaan lyhty on saanut nimens\xc3\xa4 Jack-nimiselt\xc3\xa4 juopolta. H\xc3\xa4n kiristi pirulta lupauksen, ettei h\xc3\xa4nen sielunsa joutuisi helvettiin. Jackia ei kuitenkaan hyv\xc3\xa4ksytty taivaaseenkaan. Piru heitti Jackille helvetist\xc3\xa4 hiilen, jonka mies s\xc3\xa4il\xc3\xb6i lyhdyksi ev\xc3\xa4\xc3\xa4ksi ottamansa nauriin sis\xc3\xa4\xc3\xa4n. Siit\xc3\xa4 l\xc3\xa4htien Jackin sielu on etsinyt itselleen sopivaa lepopaikkaa pienen lyhdyn valossa. Yhdysvalloissa nauris on vaihtunut kurpitsaan._NEWLINE_Lyhtyjen lis\xc3\xa4ksi halloweenin kuvastoa ovat vainajat, aaveet, vampyyrit, noidat ja mustat kissat. Yhdysvalloissa halloweenia vietett\xc3\xa4ess\xc3\xa4 ovelle saattaa ilmesty\xc3\xa4 joukko kummitus- tai muihin naamiaisasuihin pukeutuneita lapsia, jotka huutavat: Trick or treat! eli \xe2\x80\x9dKarkki vai kepponen\xe2\x80\x9d, (jolloin heille tulisi tarjota makeisia tai muuten saattaa seurata heid\xc3\xa4n tekem\xc3\xa4ns\xc3\xa4 kepponen)._NEWLINE_Aikuiset saattavat j\xc3\xa4rjest\xc3\xa4\xc3\xa4 omia naamiaisjuhliaan. Omena on ollut suosittu lahja ja ruoka. Tavan on v\xc3\xa4itetty juontuvan roomalaisten ajoilta ja liittyneen roomalaisen jumalattaren Pomonan juhlintaan._NEWLINE_Katolinen kirkko vastustaa juhlaa pakanallisena. Esimerkiksi Ranskassa kirkko on pel\xc3\xa4nnyt halloweenin syrj\xc3\xa4ytt\xc3\xa4v\xc3\xa4n pyh\xc3\xa4inp\xc3\xa4iv\xc3\xa4n vieton. My\xc3\xb6s ortodoksinen kirkko suhtautuu halloweenin viettoon kielteisesti sen sis\xc3\xa4lt\xc3\xa4mien pakanallisten ainesten vuoksi._NEWLINE_Uuspakanat saattavat viett\xc3\xa4\xc3\xa4 halloweenia, samhainia tai kekri\xc3\xa4. Wiccassa samhain on suuri pyh\xc3\xa4p\xc3\xa4iv\xc3\xa4.\n_START_SECTION_\nSuomessa\n_START_PARAGRAPH_\nHalloweenin toi Suomeen Helsingin sotainvalidien naisjaosto vuonna 1950 ensimm\xc3\xa4ist\xc3\xa4 kertaa Kalastajatorpalla j\xc3\xa4rjestetyn Halloween Partyn muodossa.\n_START_SECTION_\nP\xc3\xa4iv\xc3\xa4m\xc3\xa4\xc3\xa4r\xc3\xa4\n_START_PARAGRAPH_\nUseimmissa maissa pyh\xc3\xa4inp\xc3\xa4iv\xc3\xa4 on 1. marraskuuta ja siten sen aatto \xe2\x80\x9dhalloween\xe2\x80\x9d on 31. lokakuuta. Suomessa pyh\xc3\xa4inp\xc3\xa4iv\xc3\xa4\xc3\xa4 vietet\xc3\xa4\xc3\xa4n 31. lokakuuta ja 6. marraskuuta v\xc3\xa4lisen\xc3\xa4 lauantaina, joten pyh\xc3\xa4inp\xc3\xa4iv\xc3\xa4n aatto olisi pyh\xc3\xa4inp\xc3\xa4iv\xc3\xa4\xc3\xa4 edelt\xc3\xa4v\xc3\xa4 perjantai. Vuoteen 1772 asti Suomen pyh\xc3\xa4inp\xc3\xa4iv\xc3\xa4 oli aina 1. marraskuuta Suomessa halloween ei ole vakiintunut mihink\xc3\xa4\xc3\xa4n tiettyyn p\xc3\xa4iv\xc3\xa4\xc3\xa4n eik\xc3\xa4 sit\xc3\xa4 ole m\xc3\xa4\xc3\xa4ritelty almanakoissa. Suosituin vieton ajankohta on lokakuun viimeinen viikonloppu.\n_START_SECTION_\nNimitys\n_START_PARAGRAPH_\nSanan halloween suomalaisiksi vastineiksi on ehdotettu sanoja marrasy\xc3\xb6, hallainy\xc3\xb6, kurpitsajuhla, kekrijuhla ja haamuaatto."